DIKSONARI
Jajmen Dei—?Hem i Wanem?
?LONG tingting blong yu, Jajmen Dei bambae i olsem wanem? Plante man oli ting se long dei ya olgeta bilian man wanwan bambae oli kam stanap long fored blong bigfala jea blong God. Ale God bambae i givim jajmen we i stret long olgeta wanwan. Samfala bambae oli kasem gudfala laef long heven, mo samfala bambae oli go panis long helfaea. Be Baebol i soemaot se taem ya hem i defren long wanem we i stap long tingting blong plante man. Tok blong God i soemaot se hem i wan taem we ol samting bambae oli jenis mo oli kam gud bakegen. Hem i no wan taem blong mekem man i fraet.
Long Revelesen 20:11, 12 (NW ) yumi save ridim tok blong aposol Jon long saed blong Jajmen Dei: “Mi luk wan bigfala waet jea, we i olsem jea blong king, mo i gat wan man i stap sidaon long hem. Wol mo heven, tufala i ronwe long fes blong man ya, mo i no moa gat ples blong tufala. Nao mi luk olgeta dedman, olgeta we oli haeman mo olgeta we oli no gat nem, oli stanap fored long bigfala jea blong King. Nao i gat sam buk oli open. Mo wan narafala buk tu i open, hemia buk blong laef. Nao oli jajem ol dedman long ol samting we i stap long ol buk ya, stret long ol wok blong olgeta.” ?Hu ya Man ya we i jajem ol dedman?
Jeova God nomo i Haefala Jaj blong olgeta man. Be hem i putum wok ya blong jajem ol man long han blong wan narafala man. Long Ol Wok 17:31, aposol Pol i talem se ‘God i putum dei finis we bambae hem i save jajem olgeta man long wol long fasin we i stret nomo, mo hem i jusumaot finis man ya we bambae hem i yusum blong jajem olgeta man.’ Man ya we God i jusum, hemia Jisas Kraes we i laef bakegen finis long ded. (Jon 5:22) ?Be Jajmen Dei i stat wetaem? ?Bambae hem i longwan olsem wanem?
Buk blong Revelesen i soem se Jajmen Dei i stat afta long faet ya Amagedon. Faet ya nao we bambae i finisim wol ya blong Setan. * (Revelesen 16:14, 16; 19:19–20:3) Afta long Amagedon, Setan mo ol rabis enjel blong hem bambae oli go kalabus long bigfala hol ya we i godaon we i godaon. Bambae oli stap kalabus gogo wan taosen yia i pas. Long taem ya, ol 144,000 man we God i pemaot olgeta long wol ya blong go long heven, bambae oli mekem wok blong jaj mo oli “joen wetem Kraes, we hem i King, nao oli rul wetem hem, gogo wan taosen yia i pas.” (Revelesen 14:1-3; 20:1-4; Rom 8:17) I klia se Jajmen Dei i no wan sotfala taem olsem 24 aoa nomo. Hem i wan taem we bambae i gohed blong wan taosen yia.
Long wan taosen yia ya, Jisas Kraes bambae i ‘jajem olgeta man, olgeta we oli laef, wetem olgeta we oli ded.’ (2 Timoti 4:1) “Olgeta we oli laef,” hemia “bigfala kampani” blong ol man we oli pastru long Amagedon from we God i sevem olgeta. (Revelesen 7:9-17, NW ) Mo tu, aposol Jon i luk ‘olgeta dedman, . . . oli stanap fored long bigfala jea blong King’ blong kasem jajmen. Yes, Jisas i mekem promes ya finis se “ol dedman bambae oli harem voes blong [hem], nao bambae oli aot long beregraon blong olgeta.” (Jon 5:28, 29; Ol Wok 24:15) ?Be bambae hem i jajem ol man ya folem wanem samting?
Long vison we aposol Jon i luk, “i gat sam buk oli open,” mo “oli jajem ol dedman long ol samting we i stap long ol buk ya, stret long ol wok blong olgeta.” ?Ol samting we oli stap long ol buk ya i minim ol wok we ol man ya oli mekem bifo? Nogat. Jajmen ya bambae i no stanap long ol samting we ol man ya oli mekem bifo we oli ded. ?Olsem wanem yumi save samting ya? Hemia from we Baebol i talem se: “Taem wan man i ded, hem i fri long olgeta sin [blong hem].” (Rom 6:7, NW ) Yes, taem wan dedman i laef bakegen, i olsem we hem i klin long fes blong God. Taswe, ating samting we oli raetem long ol buk ya hemia ol niufala loa blong God. Blong kasem laef we i no save finis, ol man we oli pastru long Amagedon mo ol man we oli laef bakegen long ded, bambae oli mas obei long ol loa blong God, wetem ol niufala loa tu we maet Jeova i putumap long wan taosen yia ya. Kraes bambae i jajem ol man ya folem wanem we bambae oli mekem long taem blong Jajmen Dei.
Long Jajmen Dei, plante bilian man we oli no bin save Jeova bambae oli gat janis blong save hem. Bambae oli lanem wanem samting we God i wantem blong oli mekem, nao bambae oli save mekem ol samting ya i wok long laef blong olgeta. Hemia i min se bambae i gat wan bigfala wok i gohed, hemia wok blong tijim ol man. Yes, “bambae ol man oli lanem mining blong stret fasin.” (Aesea 26:9) Be, i no olgeta man ya evriwan we bambae oli wantem mekem laef blong olgeta i laenap wetem wanem we God i wantem. Aesea 26:10 i talem se: “Nating we yu yu stap mekem i gud long ol man nogud, be neva olgeta oli lan, neva olgeta oli stap mekem ol stret fasin. Mo nating we olgeta oli stap long medel blong ol stret man, be oli stap gohed blong mekem ol fasin nogud, mo oli no save luksave we yu yu King we yu hae we yu hae.” Ol man olsemia bambae oli ded blong olwe, nating se Dei blong Jajmen i no finis yet.—Aesea 65:20.
Olgeta man we oli stap gogo kasem we Jajmen Dei i finis, bambae i olsem we oli “laef bakegen” fulwan from we bambae oli stretgud olgeta. (Revelesen 20:5) Yes, Jajmen Dei ya bambae i mekem ol man oli kam stretgud olgeta olsem faswan man mo woman we God i wokem. (1 Korin 15:24-28) Ale nao, laswan traem bambae i kamaot. Bambae oli letem Setan i aot long kalabus blong hem i traem olgeta man laswan. (Revelesen 20:3, 7-10) Olgeta man we bambae oli winim traem ya, bambae oli luk promes ya blong Baebol i kamtru fulwan long olgeta, se: “Ol stret man ya bambae oli tekem graon ya i blong olgeta, mo bambae oli stap long hem gogo i no save finis.” (Ol Sam 37:29) !Yes, Jajmen Dei bambae i wan blesing long olgeta man we oli stap tru long God!
^ par. 1 Blong save moa long saed blong Amagedon, yu save ridim Buk 1 blong Insight on the Scriptures, pej 594-595, 1037-1038 (long Franis, Etude Perspicace Buk 2, pej 63-64 mo Buk 1, pej 1073-1074), mo japta 20 blong buk ya Wosipim Trufala God. Ol Witnes blong Jeova oli wokem tufala buk ya.
luo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn